
KATU BELTZA 

Gure herrian ez dira gutxi sorginen istorioak. Atsoek lehen kontatu ohi zituzten, orain ez. 
Benetakoak ote ziren ala umeak beldurtzeko esaten ote ziren, ez dago jakiterik: "Basoan 
gauez bakarrik zoazela, ahotsek hitz egiten badizute, ez erantzun! Sorginak dira!"; edo 
"Elizara hiru buelta ez eman inoiz, sorgina izan nahi ez baduzu!". Istoriok elkarren 
antzekoak dira denak eta, ziur aski, herriz herri berdinak kontatzen dira tokiko datuak 

aldatuta. Amonak, behin, ondoko baserrian gertatu omen zena kontatu zidan, artean 
umea nintzela. Hona ekarri nahi izan dut: 

Baserria oso txiroa zen, eta txiroagoa bertan bizi zen gizona, Martin izenekoa. 
Behartsua jaio eta behartsu bizi zen. Bazuen, hala ere, baratze bat, eta harekin bizitzeko 
nahikoa ateratzen zuen. Goizean, herriko azokara jaisten zen barazkiak saltzera, eta 

arratsaldea bere baratze txoan izerdia botaz ematen zuen. Abererik ere ez zuen, eta 
esnea herritik ekartzen zuen. Gauez esnea toki freskoan edukitzeko leihora ateratzen zuen 
marmita. 

Goiz batean, ordea, esnea hartzera Joan zenean, marmita erdi hustua zegoela 
konturatu zen. 

-Zer arraio gertatu ote da hemen! -esan zuen bere baitan-. Ontzia bete-betea utzi 

nuen atzo, eta orain erdiraino ere ez da iristen! 
Martin harritua zegoen. 

Hurrengo goizean berdin gertatu zitzaion, eta hurrengoan ere berdin. Gizona kezkatua 
zegoen, eta misterio hura argitzea erabaki zuen: 

-Norbait dabil hemen adarra jotzen eta aspertua nago. Gaur bertan jakin behar dut 
zein den lapurra! Gauean ez naiz oheratuko, eta zain geldituko naiz leiho ondoan! 

Horrela, bada, egunero bezala atera zuen marmita leihora, eta bera barruan geratu 
zen, argia itzalita eta gortinaren atzean ezkutaturik. Eskuan makila ederra zeukan. Ilargi 
betea zegoen, eta ederki ikusten zuen etxe ingurua. 

Hamabiak aldean, zarata txiki batek esnatu zuen kuluxkatik. Katu beltz bat sumatu 
zuen isil-isilik baratzeko letxugen artean sigi-saga. Berehalaxe iritsi zen leihora. Salto batez 
igo eta esnea edaten hasi zen. Martin, orduan, makila hartu eta kolpe izugarria eman zion 
hanka batean. Buruan nahiago, baina katuak marmitaren barruan zeukan. Une hartan 

emakume baten garrasia entzun zuen Martinek, eta katuak ihes egin zuen ziztu bizian 
baratzeko letxugen artean. 

Biharamunean, Martin herrira Joan zenean, emakume gazte bat ikusi zuen, herrenka, 
bezperan ondo ibiltzen bazen ere. Emakumeak eskaileretan erori zela esan zion galdetu 

zion orori. Martinek, ordea, bazekien hura gezurra zela eta emakume hura sorgina zela. Ez 
zion, hala ere, inori esan. 

Eta halaxe bukatu zuen amonak istorioa, bestelako azalpenik eman gabe. Nik, jakina, 
zalantza neukan: gizon hark inori esan ez bazion, nola demontre zekien amonak 
gertutakoa. Galdetu nion, baina behiak jetzi behar zituela erantzun zidan. Bastoia hartu, 
aulkitik jaiki eta pauso lasaian abiatu zen ukuilura herrenka. Izan ere, amona beti izan zen 
herrena, nik gogoratzen dudanetik, behintzat. 

